## DOKUMENTI KONSULTATIV

**Për draftin “Për organizimin dhe funksionimin e Shërbimit Përmbarimor Gjyqësor Shtetëror”**

|  |
| --- |
| Ministria e Drejtësisë, në kuadër të procesit të konsultimit të projektligjit “Për organizimin dhe funksionimin e Shërbimit Përmbarimor Gjyqësor Shtetëror”, mirëpret sugjerimet nga qytetarët, ekspertë të fushës, nga të gjitha institucionet dhe subjektet e interesuara, organizata jofitimprurëse, shoqëria civile, të drejtat ose objekti i veprimtarisë të të cilave ka të bëjë apo ndikohet në mënyrë të drejtpërdrejtë ose jo nga organizimi dhe funksionimi i shërbimit përmbarimor gjyqësor shtetëror. |

**Kohëzgjatja e konsultimeve:**

|  |
| --- |
| Konsultimet në portalin e Regjistrit Elektronik: 20 ditë pune, duke filluar nga data 20 Qershor 2022. |

**Si të përgjigjeni:**

|  |
| --- |
| Kontributet që në kuadër të procesit të konsultimit dhe përmirësimit të përmbajtjes së projektligjit, do të përcillen nga institucionet e interesuara nëpërmjet postës elektronike drejtuar Ministrisë së Drejtësisë, me anë të regjistrit elektronik në adresën <http://www.konsultimipublik.gov.al>, në adresën postare të Ministrisë së Drejtësisë: Bulevardi “Zogu I-rë”, Tiranë, në adresën e emailit të koordinatorit për konsultimin publik [alma.dylgjeri@drejtesia.gov.al](mailto:alma.dylgjeri@drejtesia.gov.al), si dhe nëpërmjet komenteve të drejtpërdrejta në tryezat e konsultimit që eventualisht mund të zhvillohen në Ministrinë e Drejtësisë. |

**Kontakti:**

|  |
| --- |
| Alma Dylgjeri, Koordinatore për konsultimin publik në Ministri: [alma.dylgjeri@drejtesia.gov.al](mailto:alma.dylgjeri@drejtesia.gov.al) |

**Datat dhe vendet e takimeve publike:**

|  |
| --- |
| E-Konsultimi: në portalin “Rregjistri Elektronik për Njoftimet dhe Konsultimet Publike” 20 ditë pune, duke filluar nga data 20 Qershor 2022.  Tryezë konsultimi e mbyllur në Ministrinë e Drejtësisë me përfaqësues të Drejtorisë së Përgjithshme të Përmbarimit, ministrive të linjës, institucioneve dhe subjekteve të tjera të interesuara, ekspertëve dhe të fushës, në muajin Korrik, në varësi të ecurisë së konsultimit të këtij projektligji. |

**Sfondi i propozimit legjislativ**

|  |
| --- |
| Bazuar mbi një analizë të detajuar të kuadrit ligjor në fuqi, që rregullon organizimin dhe funksionimin e Shërbimit të Përmbarimit Gjyqësor Shtetëror, janë konstatuar problematikat vijuese: (a) Që nga viti 2001, ku me miratimin e ligjit nr. 8730, datë 18.01.2001, “Për organizimin dhe funksionimin e shërbimit të përmbarimit gjyqësor”, përmbarimi gjyqësor nga një funksion organik në strukturën e gjykatës, merr një formë tjetër organizimi dhe funksionimi, unik të centralizuar, me shtrirje në të gjithë territorin e Republikës së Shqipërisë dhe në varësi të Ministrit të Drejtësisë, nuk ka pësuar asnjë ndryshim edhe pse në vitin 2008, është miratuar ligji për shërbimin përmbarimor gjyqësor privat. I vetmi ndryshim është ai i miratuar në vitin 2017, në nenin 12, të tij lidhur me tarifat përmbarimore. (b) Kriteret për emërimin e përmbaruesit gjyqësor shtetëror nuk janë të parashikuara tërësisht nga ligji në përputhje me kërkesat e objektivitetit dhe meritokracisë. Në ligjin organik (ligji nr. 8730/2001 i sipërcituar), neni 15, përcakton si kusht rekrutimi të permbaruesit pas diplomimit në drejtësi. Neni 16 përcakton ndjekjen e “trajnimit profesional” në varësi të statusit të tij, “periudhe 3 mujore prove” dhe nëse rezultati i kësaj periudhe prove është pozitiv, ai emërohet përmbarues gjyqësor. Gjatë periudhës së provës, përmbaruesi i emëruar përkohësisht lihet nën kujdesin e një përmbaruesi më me eksperiencë në detyrë. Gjithashtu, gjatë kësaj periudhe trajnimi është i detyrueshme për përmbaruesin gjyqësor dhe në fund të saj vendoset emërimi përfundimtar ose largimi i tij, nga shërbimi i përmbarimit gjyqësor shtetëror. Në rastin e largimit, personi gëzon statusin e përmbaruesit gjyqësor vetëm gjatë periudhës së provës. Kjo periudhë prove është e pamjaftueshme që përmbaruesi gjyqësor shtetëror të fitojë njohuritë dhe eksperiencën bazë për të ushtruar apo t’u përballur me funksionin me përgjegjshmërinë, dhe profesionalizmin që kërkon. Personat e rinj në profesion, normalisht, përpara rekrutimit, duhet të kenë përvoje pune, por kjo nuk duhet të kufizohet vetëm me eksperiencat profesionale që lidhen me ekzekutimin dhe procedurat përmbarimore. (c) Nga ana tjetër, është thelbësore përditësimi i njohurive dhe forcimi i kompetencave dhe aftësive profesionale, përmes trajnimeve vazhduese të përshtatshme për përmbaruesit gjyqësorë shtetërorë pas emërimit përfundimtar në detyrë, por nuk gjendet e rregulluar nga legjislacioni në fuqi. Forcimi i nivelit të njohurive përmes edukimit të vazhdueshëm është pjesë e rëndësishme e përmirësimit, sidomos të aftësisë për të zbatuar njohuritë e fituara në praktikën profesionale. Ndonëse një profesionist nuk mund t’i fitojë të gjitha aftësitë që i duhen, përmes trajnimit, duke qenë se sfidat me të cilat përballet çdo ditë ndryshojnë nga njëra tjetra, por ndihmon në mënyrë thelbësore në forcimin e kapataciteteve profesionale dhe praktike. Ligji në fuqi nuk parashikon shprehimisht qartë dhe mjaftueshëm çështjen e trajnimit të vazhdueshëm për përmbaruesit gjyqësor shtetëror. (ç) Praktika ka evidentuar se procesi i rekrutimit të përmbaruesve gjyqësorë shtetërorë nuk ka rezultuar një proces efikas për shërbimin, kjo për faktin e mospjesmarrjes së kandidatëve në procedurat konkuruese e për rrjedhojë mosplotësimin e vendeve vakante, kandidatët pjesëmarrës në konkurs kanë qënë me një nivel të pakët njohurish, kandidatët që evidentohen më një nivel të pranueshëm njohurish konkurrojnë për ta patur si eksperiencë pune për të kaluar më pas në një profesion tjetër dhe përmbaruesit e rinj të rekrutuar janë larguar nga detyra me dorëheqje, për shkak të ngarkesës së punës, dinamikës së ekzekutimit të titujve ekzekutivë dhe kohës së pamjaftueshme për të fituar njohuritë dhe eksperiencën për tu përballur me përgjegjësinë e funksionit të përmbaruesit gjyqësor si subjekt i marrëdhënies juridike civile. (d) Ligji nuk parashikon procedura të qarta lidhur me komandimin e përmbaruesve gjyqësorë shtetërorë për nevoja pune në pozicionin e inspektorit në strukturën përgjegjëse të inspektimit në Drejtorinë e Përgjithshme të Përmbarimit ose në zyra të tjera përmbarimore për ekzekutimin e një apo disa titujve ekzekutivë. (dh) E njëjta problematikë shfaqet edhe me institutin e transferimit të përhershëm dhe të përkohshëm të tyre, pasi mungojnë rregulla të qarta për rastet e komandimit e të tranferimit, procedurën, kohëzgjatjen e tyre, si dhe organin kompetent për dhënien e tyre. (e) Ligji në fuqi përmban një renditje dhe klasifikim konfuz të shkeljeve disiplinore, të cilat nuk i përgjigjen parashikimit të përshkallëzuar, ezaurues e të qartë të shkeljeve disiplinore sipas llojit dhe rëndësisë së tyre. Gjithashtu, gama e sanksioneve disiplinore është relativisht e vogël dhe, si e tillë nuk lejon përcaktimin e sanksioneve proporcionale. (ë) Paga dhe trajtimi financiar aktual i përmbaruesit gjyqësor shtetëror jo vetëm që nuk i përgjigjet nevojave të integrimit social të tij dhe të familjes së tij në shoqëri, por as statusit të përmbaruesit, natyrës së përgjegjësisë së funksionit, vështirësive në përmbushjen e tij, ngarkesën e madhe të çështjeve për ekzekutim, numrin e lartë të papajtueshmërive me funksionin, si dhe nevojës për t’u mbrojtur nga presionet që për vetë dinamikën e çështjeve nuk janë të pakta dhe nga sjelljet e tyre në tërësi. (f) Ligji në fuqi nuk parashikon përfitime të posaçme financiare apo forma të tjera shpërblimi/kompensimi efektiv për përmbaruesit gjyqësorë që caktohen të ushtrojnë detyrën jashtë zyrës përmbarimore ku kanë emërimin. (g) Po kështu, mungojnë mekanizmat efikas të llogaridhënies dhe përgjegjshmërisë për të shmangur ndërhyrjet e papërshtashme në veprimtarinë përmbarimore. Në këto kushte, përmirësimi i kuadrit ligjor që rregullon shërbimin përmbarimor gjyqësor shtetëror ka qenë dhe vijon të mbetet një nga prioritetet e shtetit shqiptar dhe qeverisë shqiptare, pasi përbën një funksion publik që lidhet ngushtësisht me sistemin e drejtësisë. |

**Propozimet**

|  |
| --- |
| Bazuar në problematikat e evidentuara më sipër nga zbatimi i ligjit nr. 8730, datë 18.1.2001, “Për organizimin dhe funksionimin e shërbimit të përmbarimit gjyqësor”, i ndryshuar, nisma e re ligjore që synohet të ndërmerret ka si objektiva kryesorë:  ***(i)*** të forcojë kriteret dhe kushtet që duhet të plotësojnë shtetasit për të qenë pjesë e shërbimit përmbarimor gjyqësor shtetëror;  ***(ii)*** rregullat mbi statusin e tyre;  ***(iii)*** të drejtat dhe detyrimet që kanë, duke ofruar të gjithë garancitë dhe motivimin e duhur për ushtrimin e detyrave në mënyrë sa më profesionale;  ***(iv)*** të vendosë rregulla për vlerësimin etik dhe profesional të përmbaruesve sipas një programi planifikimi të miratuar paraprakisht;  ***(v)*** të vendosë rregulla të qarta për institutet e komandimit dhe transferimit të përmbaruesve gjyqësorë shtetërorë, duke sanksionuar në mënyrë të qartë dhe shteruese rastet e aplikimit të tyre, procedurat përkatëse dhe organet përgjegjëse;  ***(vi)*** të forcojë procedurat dhe masat disiplinore duke garantuar jo vetëm rritjen e përgjegjshmërisë së përmbaruesve gjyqësorë shtetërorë që ushtrojnë detyrat, por edhe zhvillimin e një procesi të rregullt ligjor me natyrë administrative në kuptim të nenit 42 të Kushtetutës dhe nenit 6 të Konventës Europiane për të Drejtat e Njeriut. |

**Pyetjet**

|  |
| --- |
| Çështjet kryesore që mendojmë se duhet të diskutohen lidhur me këtë nismë ligjore janë:   * A mendoni se ky projektligj trajton dhe adreson të gjitha problematikat e evidentuara më sipër apo të tjera që kanë rezultuar gjatë zbatimit në praktikë të ligjit nr. 8730, datë 18.1.2001, “Për organizimin dhe funksionimin e shërbimit të përmbarimit gjyqësor”, i ndryshuar? * A mendoni se përcaktimet e këtij ligji do të sjellin rritjen dhe forcimin e standardeve të ofrimit të shërbimeve përmbarimore nga përmbaruesit gjyqësorë shtetërorë duke rritur besimin e publikut në rolin e përmbaruesit gjyqësor shtetëror dhe në aftësitë e tij për kryerjen e të gjitha veprimeve ligjore në funksion të ekzekutimit të vendimeve gjyqësore dhe realizimit të së drejtave të palëve kreditore, në raport me kërkesat dhe standardet e ofrimit të këtij shërbimi nga përmbaruesit gjyqësorë privatë? * A mendoni se ky projektligj do të garantojë rritjen e cilësisë së ofrimit të shërbimeve edhe nga shërbimi përmbarimor gjyqësor shtetëror? * A vlerësoni se nëpërmjet parashikimeve të këtij projektligji, përmbaruesve gjyqësorë shtetërorë u garantohen të drejtat dhe kushtet e nevojshme për ushtrimin e veprimtarisë përmbarimore me përkushtim, përgjegjshmëri dhe profesionalizëm? * A vlerësoni se trajtimi financiar që i garantohet përmbaruesve gjyqësorë shtetërorë, i përcaktuar në raport me pagën e gjyqtarit të gjykatës së shkallës së parë, i përgjigjet në masë të mjaftueshme natyrës së përgjegjësisë së funksionit të përmbaruesit gjyqësor, shkallës së vështirësisë në përmbushjen e tij, nevojës për t’u mbrojtur nga presionet dhe ndikimet në veprimtarinë e ekzekutimit? * A ka elementë të tjerë që duhet të përfshihen në projektligj? |